Kóngsmelur

Kóngsmelur var heiti á landspildu á toppi Öskjuhlíðar í Reykjavík. Um er að ræða svæði sem rutt var fyrir hátíðarhöld Reykvíkinga vegna komu Kristjáns 9. Danakonungs sumarið 1874 á 1000 ára afmæli Íslandsbyggðar. Sjálf hátíðarhöldin þóttu misheppnuð þar sem mikið moldrok gerði meðan á skemmtuninni stóð, auk þess sem tveir danskir sjóliðar slösuðust alvarlega þegar þeir ætluðu að skjóta af fallbyssu til heiðurs konungi.

Á árum síðari heimsstyrjaldarinnar voru reistir heitavatnstankar á Kóngsmel sem höfðu að geyma vatn sem Hitaveitan dældi ofan úr Mosfellssveit. Síðar voru geymar þessir rifnir og nýir reistir ásamt útsýnishúsinu Perlunni. Engar minjar finnast lengur um hátíðarsvæðið á Kóngsmel.

 Heimildir 
https://grapevine.is/news/2017/09/26/blast-from-the-past-danish-soldiers-maim-themselves-celebrating-2/
Þjóðhátíðin 1874 í Ríkisútvarpinu (27:50)

Flokkur:Örnefni í Reykjavík
Flokkur:Öskjuhlíð